### SPOKORNO BOGOSLUŽJE

*Ob vhodu vsak dobi en kamen, ki ga ima med spokornim bogoslužjem pri sebi.*

**Uvodni nagovor:** Temo današnjega bogoslužja ste gotovo zaslutili že ob znamenju, ki ste ga dobili ob vhodu v cerkev. Kamen je simbol vseh tistih kamnov, ki so na ta ali oni način prisotni v našem življenju, ki naše življenje zaznamujejo. Vabim vas, da ta kamen vzamete v roke in ob njem razmišljate.

**Pesem:** Prejeli boste moč

**Znamenje križa**

**Molitev**

Molimo. Vsemogočni in usmiljeni Bog, v imenu svojega Sina si nas zbral, da bi dosegli usmiljenje in našli milost po tvoji pomoči. Odpri nam oči, da bomo spoznali zlo, ki smo ga storili, odkrili kamne, s katerimi smo ranili Tebe in naše bližnje. Presuni naša srca, da se bomo spreobrnili. Tiste, ki jih je greh ločil in razdvojil, naj tvoja ljubezen znova privede k edinosti. Tiste, ki jih je slabost ranila, naj tvoja moč ozdravi in okrepi. Tiste, ki jih je smrt premagala, naj tvoj Duh obudi k življenju. Po obnovljeni ljubezni naj v naših dejanjih zasveti podoba tvojega Sina, da bodo vsi ljudje v svetosti, s katero oživlja svojo Cerkev, spoznali Njega, ki si ga Ti poslal, Jezusa Kristusa, tvojega Sina in našega Gospoda, ki s Teboj živi in kraljuje vekomaj. – Amen.

**Božja beseda:** Jn 8,3-11

Pismouki in farizeji so pripeljali pred Jezusa ženo, ki so jo zalotili pri prešuštvovanju. Postavili so jo v sredo in rekli Jezusu: »Učitelj, tole ženo smo zasačili v prešuštvovanju. Mojzes nam je v postavi ukazal take kamnati. Kaj pa ti praviš?« … Jezus se je sklonil in s prstom pisal po tleh. Ko pa so ga kar naprej spraševali, se je vzravnal in jim rekel: »Kdor izmed vas je brez greha, naj prvi vrže kamen vanjo.« Nato se je spet sklonil in pisal po tleh. Ko so to slišali, so drug za drugim odhajali, od najstarejših dalje. In ostal je sam in žena v sredi. Jezus se je vzravnal in ji rekel: »Kje so, žena? Te ni nihče obsodil?« Rekla je: »Nihče, Gospod.« In Jezus ji je dejal: »Tudi jaz te ne obsojam. Pojdi in odslej ne greši več!«

*Kratko razmišljanje duhovnega voditelja*

**Molitev pred izpraševanjem vesti**

Tu sem, Oče. Pošlji mi svojega Svetega Duha, da me pouči, kako naj se srečam s Teboj. Naj me tvoj Duh razsvetli tako, da mi bo to srečanje s Teboj v večno radost in duhovno prenovitev. Slavil bom tvojo zvestobo. Iskreno se želim kesati svojih grehov, jih priznati in od Tebe prejemati odpuščanje. Amen.

**ZA OTROKE**

Gospod, velikokrat se niti ne zavedamo, da Te z vsakim grešnim dejanjem, obtoževanjem, pomanjkanjem ljubezni tudi mi kamnamo. Oprosti nam, Gospod.

*(Beremo počasi, za vsako trditev animatorji v košaro položijo en kamen. Otroci svoje kamne položijo na koncu.)*

Kamnamo Te – s svojimi lažmi.

Kamnamo Te – s svojo nagajivostjo.

Kamnamo Te – s pretepanjem sošolcev.

Kamnamo Te – s tem, da ne obiskujemo nedeljske maše.

Kamnamo Te – s svojim ljubosumjem.

Kamnamo Te – s svojo lenobo.

Kamnamo Te – s svojim jezikanjem, odgovarjanjem starejšim.

Kamnamo Te – s svojo trmo.

Kamnamo Te – s svojo jezo.

Kamnamo Te – z neubogljivostjo do svojih staršev.

Kamnamo Te – z nečistimi mislimi in dejanji.

Kamnamo Te – z zanemarjanjem svojih dolžnosti.

Kamnamo Te – z zapravljanjem časa na internetu.

Kamnamo Te – z vzdevki, ki jih dajemo drugim.

Kamnamo Te – z neposlušnostjo do staršev, učiteljev, g. župnika.

Kamnamo Te – z egoizmom, da želimo vse zase.

Kamnamo Te – s posmehovanjem svojim sošolcem in prijateljem.

Kamnamo Te – s slabimi nameni.

Kamnamo Te – z grdimi in žaljivimi besedami.

Kamnamo Te – s krajo.

Kamnamo Te – s površno molitvijo.

--------------------------------------------------------------------------------

**ZA MLADINO**

Sedaj bomo imeli nekaj trenutkov časa, da premislimo, kako smo mi kamnali Jezusa, kako smo ga mi žalili. Vsakdo naj pomisli na čas od zadnje spovedi.

Pred nami ne stoji noben zakonik, temveč živi Bog. Zato je izpraševanje vesti osebno dejanje, v katerem sebe in svoje življenje postavimo pred Boga, da bi vprašali, kaj je naš odnos z Njim obremenjevalo, ogrožalo ali celo razdrlo. K temu naj nam pomagajo tudi naslednja vprašanja.

**1. Zoper Boga:**

Se zavedam, da me ima Bog rad? Ali je Božja volja merilo mojega življenja? Sem brezbrižen do vere? Imam druge »bogove«, npr. stvari, denar, telo, ki mi več pomenijo kot skrb za rast Božjega življenja v meni? Ali najdem vsak dan čas za pogovor z Bogom v molitvi (duhovne vaje, osebna molitev, prebiranje Svetega pisma)? Kako praznujem nedelje in praznike? Sem se vere sramoval, se iz nje norčeval ali jo celo tajil? Sem vraževeren? Sem nad Bogom obupaval (mi vera pomaga premagovati vsakdanje stiske, težave in razočaranja ali pa sem prav zaradi njih izgubil zaupanje v Boga)? Kako sprejemam življenjske križe: trpljenje, osamljenost? Sem žalil Boga z grdim govorjenjem in preklinjanjem? Sem izpolnil zaobljubo? Sem brez zadostnega razloga prisegel?

**2. Zoper bližnjega:**

Kako mislim na druge (jih obsojam)? Ali bližnjega izkoriščam? Rad pomagam potrebnim – posameznikom, družbi, Cerkvi? Vestno opravljam šolske, študijske ali poklicne dolžnosti? Sem želel bližnjemu slabo, morda celo bolezen in smrt? Sem koga iz jeze ali maščevalnosti udaril? Sem kaj ukradel? Sem koga pohujšal (z besedami, dejanji)? Sem brez vzroka sumničil ali celo krivo obsodil in obrekoval? Sem neupravičeno prebiral tuja pisma in zapiske? Sem druge podpihoval in s tem povzročal jezo in prepire (naklepanje, napeljevanje k slabemu)? Sem spoštoval življenje? Kako se spominjam svojih staršev (so v tem spominu ljubezen, navezanost, zastonjskost ali pogojevanje, zamere, očitanje, občutki krivde)? Me strašijo odnosi do drugih (ostajam v malodušju zaradi nekaterih odnosov, se prepuščam žalosti zaradi nekaterih odnosov)? Se norčujem iz slabosti drugih? Ali moram imeti jaz vedno prav (vsiljujem svojo voljo)? Znam poslušati sogovornika? Ali komu še nisem odpustil? Kakšen je moj odnos do narave (jo varujem ali neodgovorno uničujem)?

**3. Zoper sebe:**

Kako sprejemam samega sebe (kakšno podobo imam o sebi: previsoko, prenizko)? Sem vesel svojega imena, svojega telesa, svojega videza, svojega razuma, svojega značaja? Kakšnim mislim dopuščam, da ostajajo v meni? Ali si prizadevam za rast v duhovnem življenju? Kako sem uresničil dosedanje dobre sklepe? Skrbim za svojo versko izobrazbo? Kako uporabljam čas? Me kdaj premaga lenoba? Spoštujem svoje telo (kakšno skrb posvečam telesu – premajhno, pretirano)? Spoštujem svoje telo kot svetišče Svetega Duha? Sem grešil proti 6. Božji zapovedi – se predajal nečistim mislim, spolnosti pred poroko? Sem bil kdaj neiskren? Sem zaradi strahu ali neiskrenosti ravnal zoper prepričanje svoje vesti? Sem dovolj skrbel za svoje zdravje (škodujem sebi in drugim s pitjem alkohola, kajenjem ali drugimi drogami)? Sem zasvojen npr. z internetom, pornografijo, odnosi …? Sem drugemu zavidal uspeh (ali krotim slaba nagnjenja, kot so zavist, napuh …)? Sem drugim dajal slab zgled in jih zavajal v greh? Znam biti hvaležen Bogu in bližnjim (se zahvalim)? Ali težko prenašam, če ima kdo česa več kot jaz? Se veselim uspeha drugih ali pa jim zavidam imetje, družbeni položaj, uspeh? Se znam čemu prostovoljno odreči?

**PROŠNJE** (lahko dodamo ali izpustimo)

Kristusa, našega odrešenika, ki je naš pravični zagovornik pred Očetom, ponižno prosimo, naj nam odpusti grehe in nas očisti vsake krivde. Vzklikajmo: *Gospod, usmili se.*

– Gospod, poslan si bil, da oznaniš blagovest ubogim in ozdraviš vse, ki so potrtega srca.

– Gospod, nisi prišel klicat pravičnih, ampak grešnike.   
– Gospod, odpustil si grešnici, ker je močno ljubila.

– Gospod, nisi se branil jesti s cestninarji in grešniki.

– Gospod, izgubljeno ovco si dal na rame in jo vesel nesel domov.

– Gospod, prešuštnice nisi obsodil, ampak si jo odpustil v miru.

– Gospod, cestninarja Zaheja si poklical k spreobrnitvi in novemu življenju.

– Gospod, skesanemu razbojniku si obljubil raj.

**Misel po spraševanju vesti** *(Dinamiko lahko izvedemo tudi med samo spovedjo, tako da mladi in otroci kamen v košarko položijo po osebni spovedi.)*

Kamni, ki jih imamo v rokah, so simboli naših grehov, naše krivde. V znamenje, da se želimo grehu odpovedati, odložiti svojo krivdo, vzemimo vsak svoj kamen in ga položimo v košaro pred križem. V času, ko bomo to delali, pa bomo peli pesem.

**PESEM:** Tvoj korak (203)

Bratje in sestre, košara se je napolnila s kamenjem. Vsi kamni so združeni v eno samo breme, ki ga Jezus sprejema na svoja ramena. Vsak od nas je dal v košaro svoj kamen in z njim povečal težo bremena. Zato bomo sedaj vsi skupaj pred Bogom priznali svoj delež krivde in prosili za odpuščanje.

**Kesanje**

**Oče naš**

*Sledi povabilo k prejemu zakramenta sv. spovedi. Prav je, da je na razpolago več spovednikov. Dinamiko s kamni lahko spremenimo tako, da kamen v košarko prinesemo in položimo šele po spovedi.*

**MOLITEV PO SVETI SPOVEDI**

Gospod, zahvaljujem se Ti, ker si čakal na mojo vrnitev in mi odpustil grehe. Prosim Te, sprejmi to mojo spoved in podari mi milost, da ne bom več grešil, da Ti bom zvesteje služil ter da bom bolj Tebe vreden. Upam, da mi boš vedno prišel na pomoč, posebej v času skušnjav.

Zahvaljujem se Ti za vse, kar si že do sedaj storil zame, ker si mi izročil svojo Mater Marijo, da Ona prosi zame, da Te bom sprejemal vedno bolj vredno.

Bodi slavljen, Bog na vse veke. Amen.

**ZAKLJUČNI BLAGOSLOV**

V veselem spoznanju, da smo lahko odložili svoje grehe (kamne), da jih je Bog sprejel, ker nas ima rad, prejmimo blagoslov.

**Molimo.**

**V:** Usmiljeni Bog, ki nam je dal svojega Sina in nam v Njem podaril zgled najčistejše ljubezni, naj vas blagoslovi in vas naredi sposobne služiti Bogu in bližnjemu.

**Vsi:** Amen.

**V:** Gospod Jezus, ki nas je s svojo smrtjo iztrgal iz oblasti smrti, naj okrepi našo vero in nas vodi v neminljivo slavo.

**Vsi:** Amen.

**V:** Vsem, ki mu sledijo po poti odrešenja, naj da delež svojega vstajenja in slave.

**Vsi:** Amen.

**V:** To naj vam podeli vsemogočni Bog, Oče in Sin in Sveti Duh.

**Vsi:** Amen.

**Vsi:** Slavim Gospoda

**Pesem:** Zamenjam vse skrbi